钦定古今图书集成/历象汇编/岁功典/第059卷 > 秋意三首 司马光
## 钦定古今图书集成/历象汇编/岁功典/第059卷 > 秋意三首 司马光

槐花满庭除，籍籍不可扫。稍疏邵平瓜，渐熟王阳枣。
失时团扇弃，新进袷衣好。日暮益愁思，寒蛩起幽草。
忽闻《秋兴》篇，叹赏几绝倒。

端居倦烦暑，园圃久不窥。雨馀秋气新，红叶生紫梨。
形骸得萧散，不知环堵卑。何能效流俗，把酒须菊枝登高已可醉，四野青云垂。

弱植生川泽，托根北堂后。昔时青春姿，扶疏映轩牖。
风霜日消落，憔悴复何有。蠹穿枯节断，雨渍虚心朽。
幸不夭天年，犹得胜凡柳。